Ritratt: DOI  It-tħejjijiet għall-edizzjoni tal-kampanja 'L-Istrina BOV Piggy Bank' ta' din is-sena diġà bdew. L-Uffiċċju tal-President qed jistieden lill-istudenti kollha f'Malta u f'Għawdex sabiex jipparteċipaw fil-kompetizzjoni tat-tpinġija li qed titnieda bil-għan li jintgħażlu d-disinni għall-karusijiet li din is-sena se jerġgħu jkunu magħmulin minn kartun riċiklat. It-tema tal-kompetizzjoni, li se tiftaħ it-triq għal L-Istrina 2021, hija 'Infittxu dak li jgħaqqadna'. It-tfal jistgħu jieħdu sehem, individwalment jew anke fi gruppi, billi jibagħtu t-tpinġijiet oriġinali tagħhom fuq karta bajda A4 sat-30 ta' April 2021 f'dan l-indirizz: Kompetizzjoni L-Istrina BOV Piggy Bank, The Malta Community Chest Fund Foundation, Il-Palazz tal-President, il-Belt Valletta VLT 1115. F'ittra li bagħtet lill-kapijiet tal-iskejjel kollha biex tgħarrafhom dwar il-kompetizzjoni, mart il-President, Miriam Vella, esprimiet ix-xewqa tagħha li ċ-ċirkustanzi ma jdumux ma jinbidlu għall-aħjar sabiex ikollha l-opportunità li terġa' tiltaqa' mal-istudenti u mal-għalliema wiċċ imb'wiċċ. Kull min jixtieq iktar tagħrif jew għandu xi mistoqsijiet jista' wkoll jibgħat email fuq mccf@gov.mt jew inkella jċempel fuq in-numru 22053317. Din se tkun it-18-il edizzjoni ta' 'L-Istrina BOV Piggy Bank Campaign' b'risq The Malta Community Chest Fund Foundation. Dan it-tagħrif twassal mid-Dipartiment tal-Informazzjoni.